Kaivokatu 5-7					LAUSUNTO
18100 HEINOLA					28.8.2008

Oikeusministeriö
Lainvalmisteluosasto PL 25
00023 VALTIONEUVOSTO

VIITE	OM/11/41/2003, lausuntopyyntö 5.6.2008

ASIA	Lausunto koskien lakiluonnoksen 6 luvun 32 §:n ja 9 luvun 6-12 §:n säännöksiä

	- esittää lausuntonaan seuraavaa:

Yhtiövastikeperusteesta poikkeaminen / 6 luvun 32 § 

1. momentti

Lakiesityksen tekstin sanamuoto kannustaa osakkaita itse tekemään myös rakenteisiin vaikuttavia muutostöitä. Asukkaiden turvallisten ja terveydellisten olojen kannalta tällaisten töiden ensisijainen toteuttaja tulisi aina olla asunto-osakeyhtiö.  Jos osakkaan oma muutostyö sallitaan, asunto-osakeyhtiö tulisi velvoittaa valvomaan työ ja vastuu hyväksytystä muutostyöstä jäisivät aina asunto-osakeyhtiölle. Tähän liittyen lakiehdotuksen 6 luvun 32 § 1. momentin mukainen mahdollinen hyvitys osakkeenomistajalle tulisi koskea korkeintaan vain tilanteita, joissa näin on menetelty.

Ehdotus 1. momentin ensimmäiseksi lauseeksi:

	Yhtiökokous päättää 26 §:ssä tarkoitetulla enemmistöllä muutostyöstä 
varten osakkeenomistajalta perittävän yhtiövastikkeen alentamisesta, jos osakkeenomistajan huoneistossa aiemmin tehty työ vähentää yhtiölle aiheutuvia kustannuksia edellyttäen, että muutostyö on tapahtunut asunto-osakeyhtiön hyväksymänä ja valvomana. 

2.momentti

Pykälän 2. momentin tarkoittama uudistus on käsitteenä hyvin epäselvä.  Sillä tarkoitettaneen sellaista rakennusosan lisäämistä, kuten esimerkiksi terassi tai parveke.  ”Uudistuksen” ja korjaustoimenpiteen välinen raja voi eri tilanteissa olla hyvin vaikeasti määriteltävissä. Siitä aiheutuvien turhien riitojen välttämiseksi katsomme, että säännöstasolla tulisi olla mahdollisimman selkeät määritelmät eri toimenpiteiden eroista.  

Ehdotus 2. momentiksi: (jossa uudistus-sana on korvattu sanaparilla rakennusosan lisäyksellä)

Yhtiökokous voi päättää 27 §:ssä tarkoitetulla määräenemmistöllä rakennusosan lisäyksestä aiheutuvien kulujen jakamisesta tasan osakkeenomistajien kesken, jos toimenpide liittyy osakehuoneistoihin tai niiden käyttämiseen ja rakennusosan lisäämisestä kullekin osakehuoneistolle tuleva etu ja kunkin huoneiston osalta aiheutuva kustannus ovat yhtä suuret.

Pykälän 3. momentin osalta Aste ry katsoo, että nykyistä säännöstä ei tulisi muuttaa. Ehdotettu säännös lisäisi riitaisuuksia asunto-osakeyhtiöissä. Osakkeenomistajien hissin jälkiasennuksesta saamat erilaiset edut ovat vaikeasti määriteltävissä. Ylimmässä kerroksessa asuvat eivät välttämättä tarvitse tai muusta syystä lainkaan käytä hissiä. Sen sijaan ensimmäisessä tai toisessa kerroksessa voi asua yksilöitä, jotka ovat täysin riippuvaisia hissinkäytöstä. 

Pykälän 4. momentin suhteen Aste ry:llä ei ole huomautettavaa.

Toiminnantarkastaja /  9 luvun 6-12 §

Vaikka asunto-osakeyhtiön taloudellisen aseman tärkeimpänä mittarina voidaan pääsääntöisesti pitää sen omistaman rakennuksen kuntoa, sitä ei ole lakiesityksessä yksilöity toiminnantarkastajan tehtäviä lueteltaessa.  Aste ry pitää tärkeänä, että asunto-osakeyhtiöiden perus- ym. korjaustarpeiden seuraaminen ja toteuttaminen kuuluu tilinpäätöksen rinnalla ensisijaisesti tarkastettavien asioiden joukkoon. Kiinteistöhuollon ohjaus ja seuranta ei voi säännöstasolla piilottautua pelkästään hallinnon tarkastuksen yhdeksi osaksi, vaan se tulee ottaa erillisenä kohtana tarkastettavien toimintojen joukkoon.  Asunto-osakeyhtiöissä, joissa on huoltokirja käytössä, tarkastuksen kohde voisi olla huoltokirjamerkintöjen tarkastaminen. Muissa taloyhtiössä voitaisiin käyttää tarkastuksen pohjana viitteellisiä huolto- ja peruskorjausvälejä sekä mahdollisesti muutoin rakennuksessa ilmenneiden korjaustarpeiden huolehtimisen seurantaa.

Tilinpäätös ja toimintakertomus voivat antaa täysin väärän kuvan asunto-osakeyhtiön taloudellisesta asemasta ilman selvitystä kiinteistön rakennusteknisestä kunnosta ja PTS-suunnitelmasta. Tilinpäätös voi osoittaa yhtiön olevan taloudellisesti moitteettomassa kunnossa, vaikka yhtiön omistama rakennus olisi suuren korjaustarpeen vuoksi jopa arvoton. 

Ehdotukset:

Toiminnantarkastajan kelpoisuus ja riippumattomuus, lisäysehdotus 8 §:ään:

	Toiminnantarkastajalla on oltava sellainen taloudellisten, oikeudellisten 
ja rakennusteknisten asioiden tuntemus ja kokemus kuin yhtiön toiminnan laatuun, tekniseen kuntoon ja laajuuteen nähden on tarpeen tehtävän hoitamiseksi.

Toiminnantarkastuksen sisältö, lisäysehdotus 9 §:ään:

Toiminnantarkastus sisältää yhtiön tilikauden kirjanpidon, tilinpäätöksen, toimintakertomuksen, hallinnon sekä rakennusteknisen asiantuntijan lausunnon rakennuksen kunnosta. 

	Toiminnantarkastuskertomus, muutosehdotus 10 §:n 2. momentiksi: 

		Toiminnantarkastuskertomuksessa on oltava lausunto siitä:
		
1) antavatko tilinpäätös, toimintakertomus ja tarvittaessa rakennustekninen lausunto rakennuksen tilasta oikeat ja riittävät tiedot yhtiön toiminnan tuloksesta ja taloudellisesta asemasta; sekä

2) ovatko tilikauden toimintakertomuksen ja tilinpäätöksen tiedot  
ristiriidattomia. 

Kunnioittavasti

ASUMISTERVEYSLIITTO ASTE RY

Hannele Rämö
Toiminnanjohtaja
Sertifioitu rakennusterveysasiantuntija VTT05/020